Nafarroako Parlamentuko Mahaiak, 2020ko uztailaren 20an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Bakartxo Ruiz Jaso andreak aurkezturiko galdera, alarma egoera dela-eta ezarritako zirkulazio-mugak ustez ez betetzeagatik Foruzaingoak hasitako zehapen-prozedurei buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2020ko uztailaren 20an

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko foru parlamentari Bakartxo Ruiz Jaso andreak, Legebiltzarreko Erregelamenduan ezarritakoaren babesean, honako galdera hau aurkezten du, Nafarroako Gobernuak idatziz erantzun dezan:

Foruzaingoak zenbat zehapen-prozedura abiarazi ditu COVID-19ak eragindako osasun krisia dela-eta ezarritako alarma egoeraren ondorioz zirkulazioari dagokionez ezarri ziren mugak ustez ez betetzeagatik?

Prozedura horietako zenbatean aplikatu da Herritarren Segurtasuna Babesteko 4/2015 Lege Organikoaren 36.6 artikulua, jokabideak agintaritzari edo bere agenteei desobeditzea zekarrelakoan?

Zehapen-prozedura horietako zenbatek egin dute aurrera edota eman dira bukatutzat?

Nafarroako Arartekoaren Q20/615 Ebazpenean, Iruñeko Udalari gomendatzen zaio herritarrei ez dakien zehapenik ezar “agintaritzari edo bere agenteei desobeditzea”gatik (Herritarren Segurtasuna Babesteko 4/2015 Lege Organikoaren 36.6 artikulua), COVID-19tik heldu den osasun krisiak eragindako alarma egoeraren deklarazioak aurreikusitako mugak ez-betetze hutsa, berez, arau-hauste horren ondorioei begira aski ez dela iritzita. Nafarroako Gobernuak aintzat hartuko al du Arartekoaren ebazpen horren edukia?

Iruñean, 2020ko uztailaren 16an

Foru parlamentaria: Bakartxo Ruiz Jaso